CELEX: 32019D2230
Language: hr
Date: 2019-12-19 00:00:00
Title: Provedbena Odluka Vijeća (EU) 2019/2230 od 19. prosinca 2019. o izmjeni Odluke 2007/884/EZ kojom se Ujedinjenoj Kraljevini odobrava nastavak primjene mjere odstupanja od članka 26. stavka 1. točke (a), članka 168. i članka 169. Direktive 2006/112/EZ o zajedničkom sustavu poreza na dodanu vrijednost

27.12.2019   
               
               
                  HR
               
               
                  Službeni list Europske unije
               
               
                  L 333/146
               
            
         PROVEDBENA ODLUKA VIJEĆA (EU) 2019/2230
         od 19. prosinca 2019.
         o izmjeni Odluke 2007/884/EZ kojom se Ujedinjenoj Kraljevini odobrava nastavak primjene mjere odstupanja od članka 26. stavka 1. točke (a), članka 168. i članka 169. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Člancima 168. i 169. Direktive 2006/112/EZ utvrđuje se pravo poreznih obveznika na odbitak poreza na dodanu vrijednost (PDV) obračunanog na robu i usluge koje su im isporučene i koje se koriste u svrhu njihovih oporezovanih transakcija ili u određene druge svrhe. Člankom 26. stavkom 1. točkom (a) te direktive, korištenje imovine određenog poslovanja u privatne svrhe poreznog obveznika ili njegovih zaposlenika ili, općenitije, za svrhe koje nisu poslovnog karaktera, smatra se isporukom usluga uz naknadu.
                  
               
                     (2)
                  
                  
                     Odlukom 2007/884/EZ (2) Ujedinjenoj Kraljevini odobreno je pravo najmoprimca ili zakupoprimca automobila na odbitak PDV-a na temelju članka 168. ili 169. Direktive 2006/112/EZ ograničiti na 50 % kad je riječ o trošku najma ili zakupa automobila ako se automobil ne upotrebljava samo u poslovne svrhe. Tom je odlukom Ujedinjenoj Kraljevini ujedno odobreno da privatnu uporabu poslovnog automobila koji je porezni obveznik unajmio ili zakupio ne smatra isporukom usluga uz naknadu. Tim mjerama („mjere odstupanja”) najmoprimac ili zakupoprimac poslovnog automobila rasterećen je obveze da za takav automobil evidentira kilometražu ostvarenu uporabom u privatne svrhe te da za tu kilometražu obračunava PDV. Odluka 2007/884/EZ prestaje važiti 31. prosinca 2019.
                  
               
                     (3)
                  
                  
                     Ujedinjena Kraljevina zatražila je pismom koje je Komisija evidentirala 2. travnja 2019. odobrenje za nastavak primjene mjera odstupanja odobrenih Odlukom 2007/884/EZ.
                  
               
                     (4)
                  
                  
                     U skladu s člankom 395. stavkom 2. Direktive 2006/112/EZ Komisija je pismom od 29. travnja 2019. obavijestila ostale države članice o zahtjevu Ujedinjene Kraljevine. Komisija je pismom od 2. svibnja 2019. obavijestila Ujedinjenu Kraljevinu da raspolaže svim informacijama potrebnima za razmatranje zahtjeva.
                  
               
                     (5)
                  
                  
                     Ujedinjena Kraljevina Velike Britanije i Sjeverne Irske („Ujedinjena Kraljevina”) dostavila je 29. ožujka 2017. obavijest o svojoj namjeri povlačenja iz Unije na temelju članka 50. Ugovora o Europskoj uniji (UEU). U skladu s člankom 50. stavkom 3. UEU-a, Ugovori će se prestati primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od te obavijesti, osim ako Europsko vijeće, u dogovoru s Ujedinjenom Kraljevinom, jednoglasno odluči produljiti to razdoblje. Nakon što je pristalo na prvo produljenje 22. ožujka 2019. i drugo produljenje 11. travnja 2019., Europsko vijeće donijelo je 29. listopada 2019. Odluku (EU) 2019/1810 (3) u kojoj je, na daljnji zahtjev Ujedinjene Kraljevine, pristalo produljiti razdoblje predviđeno člankom 50. stavkom 3. UEU‐a do 31. siječnja 2020.
                  
               
                     (6)
                  
                  
                     U skladu s člankom 50. UEU-a Europska unija je u pregovorima s Ujedinjenom Kraljevinom dogovorila sporazum kojim se utvrđuju aranžmani njezina povlačenja, uzimajući pritom u obzir okvir za njezin budući odnos s Unijom („Sporazum o povlačenju”). Vijeće je 11. siječnja 2019. donijelo Odluku (EU) 2019/274 o potpisivanju Sporazuma o povlačenju (4). Nakon daljnjih pregovora održanih u rujnu i listopadu 2019. pregovarači Unije i Ujedinjene Kraljevine postigli su dogovor o revidiranom tekstu Sporazuma o povlačenju koji je Europsko vijeće potvrdilo 17. listopada 2019. Vijeće je 21. listopada 2019. donijelo Odluku (EU) 2019/1750 o potpisivanju revidiranog Sporazuma o povlačenju (5). U dijelu četvrtom Sporazuma o povlačenju (6) predviđa se prijelazno razdoblje koje počinje na dan stupanja na snagu Sporazuma o povlačenju, a završava 31. prosinca 2020. Tijekom prijelaznog razdoblja pravo Unije i dalje se primjenjuje na Ujedinjenu Kraljevinu i u Ujedinjenoj Kraljevini, osim ako je Sporazumom o povlačenju predviđeno drukčije.
                  
               
                     (7)
                  
                  
                     Ova se Odluka u svakom slučaju prestaje primjenjivati na Ujedinjenu Kraljevinu i u Ujedinjenoj Kraljevini od dana koji slijedi nakon dana na koji se Ugovori prestanu primjenjivati na Ujedinjenu Kraljevinu na temelju članka 50. stavka 3. UEU-a ili, ako je stupio na snagu sporazum o povlačenju sklopljen s Ujedinjenom Kraljevinom u skladu s člankom 50. stavkom 2. UEU-a, od dana koji slijedi nakon dana završetka prijelaznog razdoblja, ili 31. prosinca 2022., ovisno o tome što nastupi prije.
                  
               
                     (8)
                  
                  
                     Ujedinjena Kraljevina uz svoj zahtjev priložila je izvješće Komisiji u skladu s člankom 3. drugim stavkom Odluke 2007/884/EZ koje uključuje preispitivanje ograničenja postotka koje se primjenjuje na pravo na odbitak PDV-a. Iz informacija koje je dostavila Ujedinjena Kraljevina vidljivo je da ograničenje od 50 % i dalje vjerno odražava stvarne okolnosti kad je riječ o omjeru uporabe vozila u poslovne i neposlovne svrhe na koju se primjenjuju mjere odstupanja. Međutim, produljenje mjera odstupanja trebalo bi ograničiti na vrijeme potrebno za procjenu djelotvornosti mjera odstupanja i primjerenosti postotka. Ujedinjenoj Kraljevini trebalo bi stoga odobriti nastavak primjene mjera odstupanja na ograničeno razdoblje.
                  
               
                     (9)
                  
                  
                     Trebalo bi odrediti rok za podnošenje zahtjeva za odobrenje za svako daljnje produljenje mjera odstupanja nakon 2022., ako je primjenjivo. Od Ujedinjene Kraljevine trebalo bi zahtijevati i da uz svaki takav zahtjev za produljenje priloži izvješće koje sadržava preispitivanje ograničenja postotka koje se primjenjuje na pravo na odbitak PDV-a.
                  
               
                     (10)
                  
                  
                     Mjere odstupanja neće negativno utjecati na vlastita sredstva Unije koja proizlaze iz PDV-a.
                  
               
                     (11)
                  
                  
                     Odluku 2007/884/EZ trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Članak 3. Odluke 2007/884/EZ zamjenjuje se sljedećim:
            
               
                  „Članak 3.
                  Ova Odluka prestaje važiti na dan koji slijedi nakon dana na koji se Ugovori prestanu primjenjivati na Ujedinjenu Kraljevinu na temelju članka 50. stavka 3. UEU-a ili, ako je stupio na snagu sporazum o povlačenju sklopljen s Ujedinjenom Kraljevinom u skladu s člankom 50. stavkom 2. UEU-a, od dana koji slijedi nakon dana završetka prijelaznog razdoblja, ili 31. prosinca 2022., ovisno o tome što nastupi prije.
                  Svaki zahtjev za odobrenje produljenja mjera odstupanja odobrenih ovom Odlukom, ako je primjenjivo, podnosi se Komisiji do 1. travnja 2022. Zahtjevu se prilaže izvješće koje sadržava preispitivanje ograničenja postotka koje se primjenjuje na pravo na odbitak PDV-a na trošak najma ili zakupa automobila koji se ne upotrebljavaju samo u poslovne svrhe.”.
               
            
         
         
            Članak 2.
            Ova Odluka proizvodi učinke od dana priopćenja.
            Ova Odluka primjenjuje se od 1. siječnja 2020.
         
         
            Članak 3.
            Ova je Odluka upućena Ujedinjenoj Kraljevini Velike Britanije i Sjeverne Irske.
         
         
            Sastavljeno u Bruxellesu 19. prosinca 2019.
            
               
                  Za Vijeće
               
               
                  Predsjednik
               
               K. MIKKONEN
            
         
         
            (1)  SL L 347, 11.12.2006., str. 1.
         
            (2)  Odluka Vijeća 2007/884/EZ od 20. prosinca 2007. kojom se Ujedinjenoj Kraljevini odobrava nastavak primjene mjere odstupanja od članka 26. stavka 1. točke (a), članka 168. i članka 169. Direktive 2006/112/EZ o zajedničkom sustavu poreza na dodanu vrijednost (SL L 346, 29.12.2007., str. 21.).
         
            (3)  Odluka Europskog vijeća (EU) 2019/1810 donesena u dogovoru s Ujedinjenom Kraljevinom od 29. listopada 2019. o produljenju razdoblja na temelju članka 50. stavka 3. UEU-a (SL L 278I, 30.10.2019., str. 1.).
         
            (4)  Odluka Vijeća (EU) 2019/274 od 11. siječnja 2019. o potpisivanju, u ime Europske unije i Europske zajednice za atomsku energiju, Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 47I, 19.2.2019., str. 1.).
         
            (5)  Odluka Vijeća (EU) 2019/1750 od 21. listopada 2019. o izmjeni Odluke (EU) 2019/274 o potpisivanju, u ime Europske unije i Europske zajednice za atomsku energiju, Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 274I, 28.10.2019., str. 1.).
         
            (6)  Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL C 384I, 12.11.2019., str. 1.).